अगर आप बड़ी जगह पर ज्यादा वेतन वाली नौकरी चाहते हैं तो खुद के कौशल को लगातार बढ़ाते रहना चाहिए
राजस्थान के एक प्रतिष्ठित नर्सिंग कॉलेज से कोर्स पूरा करने के बाद उसकी नौकरी बड़ी आसानी से उसके गृहनगर के ही छोटे से नर्सिंग होम में लग गई। वह पहली नौकरी पर खुश थी और धीरे-धीरे मरीज़ों को संभालने में आगे बढ़ती जा रही थी।N. Raghuraman's column - If you want a high paying job in a big place, then you should keep improving your skills.
राजस्थान के एक प्रतिष्ठित नर्सिंग कॉलेज से कोर्स पूरा करने के बाद उसकी नौकरी बड़ी आसानी से उसके गृहनगर के ही छोटे से नर्सिंग होम में लग गई। वह पहली नौकरी पर खुश थी और धीरे-धीरे मरीज़ों को संभालने में आगे बढ़ती जा रही थी।
मरीज़ स्थानीय इलाके के ही थे, जो स्वास्थ्य सेवाओं या डॉक्टर के निर्देशों को ज्यादा नहीं समझ पाते थे, इसलिए वे हमेशा उस नर्स से मिलना चाहते थे। मरीज़ों की बढ़ती संख्या के साथ और नर्स नियुक्त की गईं। धीरे-धीरे उस पुरानी नर्स को प्रतिस्पर्धा महसूस होने लगी और वह अपनी जगह बनाए रखने के लिए और मेहनत करने लगी।
मरीज़ तीन नर्सों में बंट गए। मरीज़ों को अब इसी तरह पहचाना जाने लगा कि कौनसा मरीज़, किस नर्स का है। जिस नर्स की सबसे पहले नौकरी लगी थी, वह खुद को नेतृत्व की भूमिका में मानने लगी और ज्यादा हक जमाते हुए सबको निर्देश देने लगी। डॉक्टर उस छोटे शहर के प्रतिष्ठित अमीर मरीज़ों को उसके पास ही भेजते थे। इससे वह खुद को बाकियों से ऊपर मानने लगी।
कुछ महीनों बाद, उसके गृहनगर से 200 किमी दूर एक बड़ा अस्पताल खुला। नर्स ने वहां जाने का फैसला लिया। उसकी मेहनत और अनुभव के बलबूते उसे दूसरी नौकरी मिल गई जहां वेतन ज्यादा था और रहने की व्यवस्था थी। सप्ताहांत में वह परिवार से मिलते आती थी।
कुछ हफ्तों बाद उसे एहसास हुआ कि महज़ 25 किमी दूर एक बड़ा कॉर्पोरेट अस्पताल है, जिसने उसके मौजूदा अस्पताल के कई कर्मचारियों को नौकरी पर रख लिया है। वह नर्स भी वहां जाना चाहती थी क्योंकि उस कॉर्पोरेट के कई बड़े शहरों में अस्पताल थे।
वे न सिर्फ रहने की सुविधा और सस्ता खाना देते थे, बल्कि वेतन में पीएफ़, ईएसआईसी और समूह बीमा जैसी भविष्य को सुरक्षित रखने वाली सुविधाएं भी शामिल थीं। नर्स ने तीसरी नौकरी शुरू कर दी, लेकिन वह वहां 6 महीने भी नहीं टिक सकी।
दूसरा उदाहरण देखिए। रितेश ने 10वीं कक्षा के बाद एक किराने की दुकान से अपने करिअर की शुरुआत की। लेकिन इस नौकरी में सुबह से रात तक, उसका पूरा समय चला जाता था। धीरे-धीरे उसे अपने मालिक की ही तरह, यह याद हो गया कि किराने का कौन-सा सामान किस अलमारी में रखा है।
इस खूबी की वजह से उसे पानीपत के एक छोटे किराना मार्ट में, ज्यादा वेतन पर नौकरी मिल गई। लेकिन यहां भी समय सुबह 7 से रात 11 बजे तक था। फिर पास के शहर के मॉल में डी-मार्ट जैसा बड़ा स्टोर खुल गया और रितेश ने वहां तीसरी नौकरी शुरू कर दी। लेकिन जैसा कि नर्स के साथ हुआ, रितेश भी चार महीने ही टिक पाया।
दोनों मामलों में, नर्स और रितेश ने इन बड़े कॉर्पोरेट द्वारा दी जा रही ट्रेनिंग लेने से इनकार कर दिया था। वे अपने पुराने तरीके भुलाकर, नए तरीके अपनाना नहीं चाहते थे। ऐसी जगहों पर ट्रेनिंग शिफ्ट के बाद, हफ्ते में चार दिन, दो-दो घंटे के लिए होती है।
नर्स और रितेश दोनों को लगा कि ये कॉर्पोरेट, ट्रेनिंग के नाम पर उनकी अभी-अभी हासिल की गई आज़ादी छीन रहे हैं। इसलिए दोनों ने इसका विरोध किया। दुर्भाग्यवश, दोनों यह नहीं समझ पाए कि यह अतिरिक्त शिक्षा थी, जो उन्हें और ऊंचे स्तर पर ले जा सकती थी।
फंडा यह है कि अगर आप बड़ी जगह पर ज्यादा वेतन वाली नौकरी चाहते हैं तो खुद के कौशल को बढ़ाने वाली ट्रेनिंग या कोर्स लगातार करते रहना ज़रूरी है। करिअर में प्रगति के लिए सीखने से पीछे न हटें।